CELEX: C2004/094/156
Language: da
Date: 2004-04-17 00:00:00
Title: Sag anlagt den 18. februar 2004 af Christos Gogos mod Kommissionen for De Europæiske Fællesskaber

17.4.2004   
            
            
               DA
            
            
               Den Europæiske Unions Tidende
            
            
               C 94/62
            
         Sag anlagt den 18. februar 2004 af Christos Gogos mod Kommissionen for De Europæiske Fællesskaber
   (Sag T-66/04)
   (2004/C 94/156)
   Processprog: græsk
   Ved De Europæiske Fællesskabers Ret i Første Instans er der den 18. februar 2004 anlagt sag mod Kommissionen for De Europæiske Fællesskaber af Christos Gogos, Waterlo, Belgien, ved advokat Charisos Tagaras.
   Sagsøgeren har nedlagt følgende påstande:
   
               —
            
            
               Annullation af de anfægtede retsakter, altså afgørelsen om at indplacere sagsøgeren i lønklasse A7 efter, at han havde bestået den interne udvælgelsesprøve KOM/A/17/96 samt sagsøgtes afslag af 24. november 2003 på den af sagsøgeren under nr. R/323/03 indgivne klage.
            
         
               —
            
            
               Sagsøgte tilpligtes at afholde sagens omkostninger.
            
         Søgsmålsgrunde og væsentligste argumenter:
   I 1997 deltog sagsøgeren, som var tjenestemand ved Kommissionen, i en intern udvælgelsesprøve med henblik på overgang fra kategori B til kategori A, men bestod ikke den mundtlige prøve. Efter en sag, som han anlagde ved Retten i Første Instans (1) blev den afgørelse, hvorved sagsøgeren ikke bestod udvælgelsesprøven, annulleret, og han blev indkaldt til at deltage i en ny mundtlig prøve, som han heller ikke bestod. Sagsøgeren anlagde en ny sag til prøvelse af denne anden negative afgørelse (2). Under denne sag indgik parterne et kompromis, hvorefter sagsøgeren blev indkaldt til en (tredje) mundtlig prøve, som han bestod, hvorefter han blev optaget på reservelisten. Sagsøgeren indgav ansøgning til en ledig stilling i kategori A, og blev valgt. Den 31. marts 2003 blev han underrettet om, at han var blevet indplaceret i lønklasse A7.
   Sagsøgeren anfægter denne indplacering og gør gældende, at han burde være indplaceret i lønklasse A6. Han gør først gældende, at en korrekt anvendelse af artikel 233 EF og principperne om en retfærdig behandling, om ligebehandling og om god forvaltning samt retten til en karriere indebærer, at der tilkommer sagsøgeren alle de rettigheder, som han ville have haft, såfremt han oprindeligt var blevet opført på udvælgelsesprøvens reserveliste, uden at have anlagt de to retssager. Desuden gør sagsøgeren gældende, at Kommissionens afgørelse fra september 1983 vedrørende de kriterier, der skal anvendes ved ansættelse med hensyn til indplacering i lønklasse og stillingsgruppe, som ændret i 1996 efter Rettens dom i sagen T-17/95 (3), og Kommissionens vejledning vedrørende det samme spørgsmål indebærer, at sagsøgerens oprindelige indplacering må være lønklasse A6.
   
      (1)  Sag T-95/98, EFT C 258 af 15.8.1998, s. 38.
   
      (2)  Sag T-97/01, EFT C 186 af 3.6.2001, s. 17.
   
      (3)  Dom afsagt af Retten i Første Instans den 5.10.1995, EFT C 315 af 25.11.1995, s. 14.